《施架阁池上夜饮联句》
明代·虞堪

槽头醁醑倒不尽，池上梅花开欲齐。今日好怀良足慰，百年高兴若为题。

银灯绚席珊瑚烂，綵笔联诗锦绣迷。细雨作花檐际落，清歌如缕拍中低。

浑忘司马青衫湿，似听宫莺绿树啼。公子金猊烧笃耨，美人犀筋劝驼啼。

也知北海能豪杰，况有东方善滑稽。腰细舞低翻弱柳，手纤杯重压柔荑。

先判五夜同倾倒，未信三边尚鼓鼙。倏忽年华梁旦暮，风流人物晋东西。

江湖空阔鸿偏到，梧竹高低凤独栖。乘兴放船来笠泽，散愁投辖忆浔溪。

襟期久矣交如漆，笑谑颓然醉似泥。潮涨空滩移舴艋，雨晴何处看凫鹥。

会须发达摅忧愤，慎勿登临动惨悽。失喜今宵是何夕，酒阑起舞忽闻鸡。

作者简介：元末明初苏州府长洲人，字克用，一字胜伯。元末隐居不仕。家藏书甚富，手自编辑。好诗，工山水。洪武中为云南府学教授，卒官。有《希澹园诗集》。